SHBA dhe Kina diskutojnë mbi strategjinë e marrëdhënieve
Të dy vendet do të zhvillojnë javën e ardhëshme në Uashington bisedime dyditëshe të nivelit të lartë.
Prej kohësh, kompanitë e huaja e kanë përqendruar vemendjen te Kina, si një vend joshës për prodhim dhe shitje, me fuqinë e saj të lirë punëtore dhe numrin e pafund të konsumatorëve. Por pirateria e filmave dhe e muzikës si dhe shkelje të tjera të pronësisë intelektuale, janë një një problem i madh për kompanitë e huaja, siç është natyrisht edhe monedha kineze juani, që nuk pasqyron vlerën e saj të vërtetë të tregut. Këto çështje do të jenë temë diskutimi mes zyrtarëve amerikanë dhe kinezë gjatë takimit të tyre në Uashington të hënën dhe të martën. Sekretari amerikan i Thesarit, Timothi Gajtnër: " Autoritetet kineze duket se po i shtojnë përpjekjet për të marrë masa kundër piraterisë. Ato kanë filluar një nismë pilot për të garantuar se ndërmarrjet shtetërore do të përdorin vetëm programe kompjuterike të ligjshme. Ndërkohë, vlera e juanit po rritet gradualisht. " Prej vitesh, ekonomia kineze është mbështetur tek eksporti prandaj zyrtarët amerikanë dhe kinezë po përpiqen ta ndryshojnë këtë prirje, pra që konsumatorët kinezë të blejnë më tepër mallra. Zyrtarët amerikanë dëshirojnë gjithashtu që Kina të mos favorizojë bizneset vendase dhe që bankat kineze të zgjerojnë praktikat e tyre të kreditimit. Pekini me sa duket do t’i ushtrojë trysni Uashingtonit për më tepër akses në tregun amerikan dhe që Shtetet e Bashkuara t’u japin fund kufizimeve ndaj eksporteve të teknologjisë së lartë, sidomos asaj me përdorime ushtarake. Pritet ndërkohë që zyrtarët amerikanë të ngrenë në takim çështje të të drejtave të njeriut. Sekretarja e Shtetit, Hillari Klinton: Zyrtarët amerikanë thonë se takime të tilla janë të rëndësishme sepse ndihmojnë të përcaktohen drejtimet e ardhëshme të marrëdhënieve amerikano-kineze, të cilat po bëhen më të rëndësishmet e botës. Por analistët thonë se nuk presin ndonjë arritje për t’u shënuar nga takimi i radhës në Uashington.